



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 15 decembrie 2009

Nr. Pl-x 609/2009


AVIZ
asupra propunerii legislative pentru modificarea Legii nr. 333 din 8 iulie 2003 privind paza obiectivelor, bunurilor, valorilor şi protecţia persoanelor, publicată în M. Of. nr. 525 din 22 iulie 2003 cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările si completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 333 din 8 iulie 2003 privind paza obiectivelor, bunurilor, valorilor şi protecţia persoanelor, publicată în M. Of. nr. 525 din 22 iulie 2003 cu modificările şi completările ulterioare, trimisă cu adresa Pl-x. nr.609 din 16 noiembrie 2009, înregistrată cu nr.1076 din 17 noiembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările si completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 11 noiembrie 2009.


Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 15 decembrie 2009. 

Propunerea legislativă are ca obiect de reglementare modificarea art. 48 lit. d) din Legea nr.333/2003 privind paza obiectivelor, bunurilor, valorilor şi protecţia persoanelor, cu modificările şi completările ulterioare, în sensul interzicerii personalului de pază de a efectua controlul bagajelor sau percheziţia persoanei despre care există date sau indicii că a săvârşit o infracţiune sau alte fapte ilicite.

Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 867 din 23 iulie 2009 şi punctul de vedere al Guvernului transmis prin adresa nr. 2008 din 10 august 2009, prin care nu se susţine adoptarea propunerii legislative.

 
În urma dezbaterilor, Comisa juridică, de disciplină şi imunităţi a hotărât, cu unanimitate de voturi avizarea negativă a propunerii legislative, având în vedere faptul că, în prezent, percheziţia persoanei despre care există date sau indicii că a săvârşit infracţiuni poate fi efectuată doar de către organul judiciar care a dispus-o, sau de către persoana desemnată de către acest organ, potrivit dispoziţiilor art.106 alin. 1 Cod procedură penală. Prevederea expresă a interdicţiei avută în vedere de textul propus ar conduce la imposibilitatea realizării controlului de către personalul de pază chiar dacă persoana în cauză şi-ar da acordul în acest sens, soluţia legislativă apărând ca excesivă.

În raport de obiectul şi conţinutul reglementării, propunerea legislativă face parte din categoria legilor ordinare.

